Det er Bill Clinton glad for ved Danmark:

1) Her er alle vindere

Ifølge Bill Clinton er det helt naturligt for os mennesker at betragte økonomien som et nulsumsspil, hvor man kun kan vinde, hvis de andre spillere taber.

Men i Danmark og i resten af Skandinavien er det ifølge ekspræsidenten lige omvendt. Her går man efter at gøre alle til vindere.

- Et nulsumsspil er meget tilfredsstilende, når man dyrker sport, men en elendig måde at lede et land og et samfund på. Det skaber et ’os-og-dem’, og det afføder en masse vrede blandt folk, siger han og fortsætter:

- Men her i Skandinavien er I blandt de mest velstående lande i verden, fordi i ser på økonomien og socialpolitikken som et plussumsspil, hvor der godt kan være flere vindere.

2) Klimapolitikken

Danmark har ifølge Bill Clinton været et af foregangslandene, når det handler om at bekæmpe klimaforandringerne og gå forrest, når det kommer til den grønne omstilling.

Samtidig roser han Københavns mål om at blive den første CO2-neutrale hovedstad i verden i 2025.

- Der er en god chance for, at I når det mål på grund af jeres bemærkelsesværdige forpligtelse til at blive energieffektive. På den korte bane er det her, man kan spare mest, når det kommer til drivhusgasudledningen, og det er en af de lavthængende frugter, som I har plukket, siger han og fortsætter:

- Det kan alle med en smule fornuft gøre. Men det er ikke alle, der har rationelle politiske systemer som jeres. Pas på, at I ikke smider det væk.

3) God balance mellem det offentlige og det private

Vi danskere er ifølge Bill Clinton gode til at finde ud af, hvad henholdsvis den offentlige og den private sektor skal tage sig af.

- I USA har vi siden 1980 haft denne fjollede debat, hvor pointen er, at staten i sig selv er dårlig. Det har resulteret i, at USA bruger cirka dobbelt så meget af bruttonationalproduktet på sundhedssystemet sammenlignet med andre OECD-lande. Og det hjælper færre mennesker, siger han og fortsætter:

- I har haft en fantastisk model, hvor det ikke har handlet om at holde staten nede. I skal blive ved med at spørge jer selv om, hvordan I kan gøre det bedre og hurtigere og til en bedre pris. Men det skal altid handle om, hvorvidt jeres befolkning får det bedre.

4) ’Borgen’ og de danske krimiforfattere er gode

Ifølge Bill Clinton er ’Borgen’, der handler om det politiske liv på Christiansborg, en ”fantastisk tv-serie”.

- Den er meget realistisk sammenlignet med nogle af vores politiske serier – og med den politiske verden i USA, siger han om Adam Prices serie, der blev vist på DR1 fra 2010 til 2013.

De danske krimiforfattere er også i topklasse, hvis man spørger den demokratiske politiker.

- Jeg er en stor fan af jeres krimiforfattere. Sara Blædel har lige skrevet en bog, der hedder ”Bedemandens datter”. Den er meget interessant.

Og så er der også en ros til den danske hygge.